
ODLOČITVE REPUBLIKE SLOVENIJE

V ZVEZI Z ZADEVAMI EVROPSKE UNIJE

PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Predlog sklepa Sveta o podpisu Sporazuma o prosti trgovini med Evropsko unijo in Republiko Indijo
Naslov dokumenta v delovnem jeziku EU: Proposal for a Council Decision on the signing of the Free Trade Agreement between the European Union and the Republic of India
Datum dokumenta: 11. 09. 2026
Številka dokumenta: 13066/26 
Medinstitucionalna oznaka: 2026/0278(NLE)

2026/0277(NLE)
Pri izdelavi predloga stališča so upoštevane še različice in priloge dokumenta EU: 

2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Nezakonodajni postopek 
Faza sprejemanja: Obravnava na delovni skupini 
4. Pristojni organ EU: 

Svet  EU v sestavi: FAC - Svet EU za zunanje odnose 

Delovno telo Sveta EU: A.04 - Odbor za trgovinsko politiko
5. Organ, pristojen za dokončen sprejem stališča RS:
  Državni zbor
6. Pravna podlaga za obravnavo v Državnem zboru: 
 Vlada Republike Slovenije pošlje predlog stališča Republike Slovenije v odločanje Državnemu zboru Republike Slovenije v skladu s prvim odstavkom 4. člena Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali:  dr. Anže Logar, minister, Ministrstvo za gospodarstvo, delo in šport, mag. Leon Korošec, državni sekretar, Ministrstvo za gospodarstvo, delo in šport, mag. Katja Koren, državna sekretarka, Ministrstvo za gospodarstvo, delo in šport, Štefan Kušar, državni sekretar, Ministrstvo za gospodarstvo, delo in šport, mag. Karla Pinter, generalna direktorica, Direktorat za notranji trg, Ministrstvo za gospodarstvo, delo in šport, Tatjana Košir, vodja Sektorja za trgovinsko politiko, Direktorat za notranji trg, Ministrstvo za gospodarstvo, delo in šport, mag. Tanja Košutnik, sekretarka, Sektor za trgovinsko politiko, Direktorat za notranji trg, Ministrstvo za gospodarstvo, delo in šport.
7. Roki:

Predviden čas pričetka obravnave zadeve EU v institucijah EU: 11. 09. 2026
Predviden čas sprejema zadeve EU v institucijah EU: 07. 12. 2026
Rok za odziv organa: 30. 10. 2026
Rok za obravnavo na seji Vlade in njenih odborih: 19. 11. 2026
Rok za obravnavo predloga stališča RS v DZ: 4. 12. 2026

Predlog z obrazložitvijo za skrajšanje oziroma podaljšanje rokov: 
8. Organ, odgovoren za pripravo predloga stališča RS:

Organ: Ministrstvo za gospodarstvo, delo in šport
Kontaktne osebe organa: Tatjana Košir, vodja Sektorja za trgovinsko politiko; mag. Tanja Košutnik, sekretarka, Sektor za trgovinsko politiko, Direktorat za notranji trg, Ministrstvo za gospodarstvo, delo in šport.
9. Delovna skupina Vlade, organizirana za posamezno področje zadev EU: 
DS04 - Skupna trgovinska politika 

vodilni organ: MGDŠ - Ministrstvo za gospodarstvo, delo in šport

vodja delovne skupine: mag. Karla Pinter, generalna direktorica Direktorata za notranji trg
Delovna skupina je predlog stališča RS obravnavala:  Ne
10. Predlog stališča RS je usklajen z organi:

Organ: Ministrstvo za demografijo, družino in socialne zadeve, Ministrstvo za finance, Ministrstvo za infrastrukturo in energetiko, Ministrstvo za izobraževanje, znanost in mladino, Ministrstvo za kulturo, Ministrstvo za kmetijstvo, Ministrstvo za notranje zadeve in javno upravo, Ministrstvo za obrambo, Ministrstvo za okolje in prostor, Ministrstvo za pravosodje, Ministrstvo za zdravje, Ministrstvo za zunanje in evropske zadeve
Kontaktna oseba organa: 

11. O predlogu stališča RS je bilo opravljeno posvetovanje z: 

12. Zahteva za obravnavo: na seji Vlade, na seji Odbora za gospodarstvo
	dr. Anže Logar

MINISTER


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22, 57/25 - ZF in 555/26) je Vlada Republike Slovenije sprejela naslednji sklep
A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije predlog stališča Republike Slovenije k zadevi Predlog sklepa Sveta o podpisu Sporazuma o prosti trgovini med Evropsko unijo in Republiko Indijo - 13066/26, ki se glasi: 

Republika Slovenija kot izvozno usmerjeno gospodarstvo na splošno podpira sklepanje novih ter poglobitev in razširitev obstoječih trgovinskih sporazumov Evropske unije s tretjimi državami. Republika Slovenija takšno stališče zavzema tudi v zvezi s Sporazumom o prosti trgovini med Evropsko unijo in Republiko Indijo ter podpira njegov podpis in sklenitev.

Republika Slovenija meni, da je treba sporazum presojati v luči sedanjih geopolitičnih in geoekonomskih razmer ter prizadevanj Evropske unije za krepitev gospodarske varnosti, odpornosti in konkurenčnosti. V tem okviru sta še posebej pomembna poglabljanje gospodarskih partnerstev in diverzifikacija trgovinskih odnosov, ki prispevata k zmanjševanju odvisnosti od posameznih trgov in večji odpornosti dobavnih verig. Sklenitev sporazuma bo hkrati poslala pomembno sporočilo v podporo odprti in na pravilih temelječi mednarodni trgovini ter predstavljala pomemben korak h krepitvi strateškega gospodarskega partnerstva med EU in Indijo.

Sporazum evropskim in slovenskim podjetjem zagotavlja doslej najobsežnejši dostop do indijskega trga, ki ga je Indija ponudila kateremu koli trgovinskemu partnerju. Prinaša obsežno liberalizacijo trgovine z blagom, zlasti z odpravo oziroma znižanjem carin na industrijske proizvode. Sporazum tudi izboljšuje pogoje za trgovino s storitvami ter prispeva k zmanjševanju trgovinskih ovir in večji predvidljivosti poslovanja. Nove izvozne priložnosti odpira tudi na področju agroživilskih proizvodov, med drugim z odpravo ali znižanjem visokih carin na izbrane proizvode, ob hkratnem upoštevanju občutljivih področij kmetijstva in standardov varne hrane. Republika Slovenija poudarja, da morajo vsi proizvodi, uvoženi iz Indije v EU izpolnjevati sanitarne in fitosanitarne standarde EU. Republika Slovenija tudi izpostavlja pomen ohranjanja visoke ravni varstva okolja. 

Republika Slovenija ocenjuje, da bo sporazum ustvaril nove priložnosti za slovenske izvoznike, izboljšal pogoje za poslovanje na indijskem trgu ter prispeval k večji predvidljivosti in pravni varnosti trgovinskih odnosov. Sporazum bo omogočil tudi nadaljnjo krepitev vključevanja slovenskih podjetij v mednarodne dobavne verige ter prispeval k diverzifikaciji njihovih izvoznih trgov. Posebej pomembno je, da bodo nove preferencialne pogoje lahko izkoristila tudi mala in srednje velika podjetja.

Republika Slovenija se zavzema za čimprejšnji začetek veljavnosti in učinkovito izvajanje sporazuma. Pri tem poudarja pomen ustreznega obveščanja in podpore podjetjem, zlasti malim in srednje velikim podjetjem, da bodo lahko v čim večji meri izkoristila nove trgovinske priložnosti.
B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
I.
UVOD 

Indija je deveta največja svetovna trgovinska partnerica EU na področju blagovne menjave in šesta na področju trgovine s storitvami. Dvostranska blagovna menjava je leta 2025 znašala 118 milijard EUR. Glavni indijski izvoz v EU vključuje stroje in naprave, kemikalije, tekstil, kovine in naftne derivate. Pri izvozu EU v Indijo prevladujejo industrijski izdelki, vključno s stroji in napravami, prevozno opremo in kemičnimi izdelki. Dvostranska trgovina s storitvami je leta 2025 znašala 67 milijard EUR, pri čemer je izvoz EU znašal 29,2 milijarde EUR, uvoz pa 37,8 milijarde EUR. Leta 2024 so neposredne tuje naložbe EU v Indiji znašale 132,8 milijarde EUR, medtem ko so neposredne tuje naložbe Indije v EU znašale 13,7 milijarde EUR.

Indija trenutno uživa trgovinske preferenciale z EU v okviru splošne sheme preferencialov (GSP). Vendar je zaradi indijske izvozne konkurenčnosti več sektorjev izgubilo upravičenost. Trenutno je približno 38 % indijskega izvoza v EU upravičenega do preferencialov GSP.

Svet je leta 2007 pooblastil Komisijo, da začne pogajanja o sporazumu o prosti trgovini (v nadaljnjem besedilu: Sporazum) z Indijo. Prva faza pogajanj je potekala do leta 2013, ko so bili pogovori prekinjeni zaradi razlik v ravni ambicij, ki naj bi jih dosegel sporazum. Srečanje voditeljev in voditeljic EU in Indije 8. maja 2021 je procesu dalo nov zagon, saj je bilo dogovorjeno, da se ponovno začnejo pogajanja o uravnoteženem, ambicioznem, celovitem in vzajemno koristnem trgovinskem sporazumu, s katerim bi se odzvali na sedanje izzive. 

Tehnična pogajanja so se nadaljevala leta 2022. Opirala so se na oceno učinka trgovine na trajnostni razvoj, ki je potrdila potencial sporazuma o prosti trgovini za zagotavljanje gospodarskih koristi obema stranema. Pogajanja so bila 27. januarja 2026 na 16. vrhu EU-Indija zaključena na politični ravni. 

S širšega geopolitičnega in geoekonomskega vidika je zaključek teh pogajanj z Indijo, državo z največ prebivalci na svetu in petim največjim gospodarstvom, jasen znak skupne zavezanosti EU in Indije poglobitvi trgovinskih vezi in podpori na pravilih temelječemu trgovinskemu sistemu. Ponazarja tudi odločenost EU, da nadaljuje svojo agendo za odprtost in diverzifikacijo trgovine. 

Sporazum bo odpravil carine na uvoz blaga EU v Indijo za 86 % tarifnih postavk in 93 % sedanje trgovinske vrednosti. Poleg tega bo Indija delno liberalizirala dodatni uvoz, s čimer bo celotna liberalizacija trgovine dosegla 96,6 % sedanje trgovinske vrednosti. Večina trgovine bo liberalizirana že ob začetku veljavnosti, medtem ko bodo za nekatero blago veljala prehodna obdobja treh, petih ali sedmih let, v primeru delno liberaliziranih tarifnih postavk pa posebne ureditve. 

Sporazum je namenjen tudi spodbujanju sodelovanja in pomoči pri odpravljanju tehničnih ovir v blagovni menjavi. Ustvaril bo preglednejše, bolj predvidljivo in stroškovno učinkovitejše okolje ter omogočil boljši dostop do trga in nižje stroške. Sporazum bo poleg tega podpiral ponudnike storitev iz EU in Indije z zagotavljanjem predvidljivega trgovinskega okolja. 

Sporazum sicer spodbuja trgovinske tokove med EU in Indijo, vendar izrecno varuje pravico vsake pogodbenice do zakonskega urejanja za doseganje legitimnih ciljev politike. Vsebuje tudi trdne zaveze glede trgovine in trajnostnega razvoja.

Predlog sklepa Sveta je pravni instrument za odobritev podpisa Sporazuma o prosti trgovini med Evropsko unijo in Indijo.

Pravna podlaga za predlagani sklep Sveta so  člen 207, člen  91 ter člen 100 (2) Pogodbe o delovanju Evropske unije (PDEU).  

Sporazum bo v imenu EU podpisala Evropska komisija. Pogodbenici bosta podpisali sporazum v angleškem jeziku, ker so pogajanja potekala samo v angleškem jeziku. Besedilo sporazuma v angleškem jeziku bo avtentična verzija. EU stran bo pripravila prevod sporazuma v vse uradne jezike EU. 

II. STRUKTURA SPORAZUMA IN VSEBINSKI PREGLED PO POGLAVJIH 

Sporazum sestavljajo preambula in 18 poglavij s pripadajočimi prilogami in dodatki. Glede na to, da zaenkrat razpolagamo samo z angleško jezikovno različico in da še poteka pravno prečiščevanje besedila v drugih uradnih jezikih držav članic EU, v obrazložitvi bolj natančno povzemamo ključne elemente sporazuma.

PREAMBULA

Preambula določa okvir za krepitev trgovinskih in gospodarskih odnosov med EU in Indijo. 

POGLAVJE 1 - UVODNE DOLOČBE

Poglavje vsebuje temeljne določbe o ciljih sporazuma, vzpostavitvi območja proste trgovine, ozemeljski uporabi, splošnih opredelitvah pojmov in razmerju do drugih sporazumov. Določa splošni okvir za razlago in izvajanje Sporazuma ter za uporabo njegovih vsebinskih določb med pogodbenicama. 

POGLAVJE 2 - TRGOVINA Z BLAGOM

V skladu z 2. poglavjem bosta EU in Indija odpravili ali znižali carine za veliko večino blaga v dvostranski trgovini. Indija bo v celoti liberalizirala 93 % vrednosti sedanjega uvoza blaga iz EU, za dodatnih 3,6 % pa bo uvedla delno liberalizacijo, kar pomeni skupno 96,6-odstotno pokritost. EU bo v celoti liberalizirala 91,4 % vrednosti uvoza iz Indije, za dodatnih 7,7 % pa bo uvedla delno liberalizacijo, kar pomeni približno 99-odstotno skupno pokritost.

Večina carinskih znižanj bo začela veljati ob začetku veljavnosti sporazuma, za druge tarifne postavke pa so predvidena prehodna obdobja. Pri industrijskih proizvodih lahko ta trajajo do deset let, pri čemer se bo večina znižanj izvedla v petih do sedmih letih. Za delno liberalizirane tarifne postavke veljajo posebni pogoji.

Indija bo znižala ali odpravila carine za številne industrijske proizvode iz EU, med drugim: stroji in električna oprema (sedanje carine do 44 % bodo za skoraj vse proizvode odpravljene, večinoma v petih do sedmih letih, pri nekaterih pa v obdobju do desetih let); kemikalije (sedanje carine do 22 % bodo odpravljene za skoraj vse proizvode, večinoma takoj, oziroma v prehodnih obdobjih); farmacevtski proizvodi (sedanje carine do 11 % bodo odpravljene za skoraj vse proizvode, večinoma v petih do sedmih letih); medicinska in optična oprema (predvidena je odprava carin za veliko večino proizvodov, pri čemer se bo liberalizacija izvajala takoj oziroma postopoma); kovine in jeklo (sedanje indijske carine do 22 % bodo odpravljene za skoraj vse proizvode, večinoma takoj oziroma v petih do sedmih letih); avtomobilski deli (predvidena je odprava carin v prehodnih obdobjih); motorna vozila (sedanje carine do 110 % bodo znižane na 10 % v okviru tarifne kvote 250.000 vozil).

Kmetijstvo in agroživilski proizvodi: Sporazum ne predvideva popolne liberalizacije trgovine s kmetijskimi in agroživilskimi proizvodi, saj so najobčutljivejši kmetijski proizvodi na obeh straneh izključeni iz liberalizacije.

EU ohranja obstoječe carine za občutljive proizvode kot so goveje meso, sladkor, riž, piščančje meso, mleko v prahu, med, banane, mehka pšenica, česen in etanol. Za nekatere druge proizvode, kot so ovčje in kozje meso, sladka koruza, namizno grozdje, kumare, sušena čebula, rum iz melase in škrobi, so predvidene omejene tarifne kvote.

Sporazum izboljšuje dostop evropskih agroživilskih proizvodov na indijski trg z znižanjem ali odpravo visokih indijskih carin. Med pomembnejšimi koncesijami so: oljčno olje in druga rastlinska olja (odprava carin, ki trenutno znašajo do 45 %; pri oljčnem olju se odprava izvede takoj; predelana živila (odprava carin za proizvode, kot so slaščice, kruh, pecivo, piškoti, testenine, čokolada in hrana za hišne živali; pri posameznih proizvodih bo odprava veljala takoj ali po prehodnem obdobju); žgane pijače (znižanje carin z do 150 % na 40 %); pivo (znižanje carin s 110 % na 50 %); vino (znižanje carin s 150 % na 20 % za premijski razred in 30 % za srednji cenovni razred); sadje kot sta kivi in hruške (znižanje carin s 33 % na 10 % znotraj tarifnih kvot); ovčje meso (odprava carin, ki trenutno znašajo 33 %, po prehodnem obdobju); brezalkoholno pivo in sadni sokovi (odprava carin, ki trenutno dosegajo do 55 %, po petletnem prehodnem obdobju); jabolka (predvidena je naraščajoča tarifna kvota za izvoz jabolk iz EU v Indijo).

Sporazum upošteva trgovinske občutljivosti tudi pri jeklu. Priloga 2-B k 2. poglavju vsebuje posebno ureditev tarifnih kvot za jeklo. 

POGLAVJE 3 - PRAVILA O POREKLU IN POSTOPKI GLEDE POREKLA

Sporazum določa pravila o poreklu, ki zagotavljajo, da lahko preferencialne carinske ugodnosti uveljavljajo le proizvodi, ki izpolnjujejo pogoje za pridobitev porekla v EU ali Indiji. Pravila so usklajena z novejšim pristopom EU v sporazumih o prosti trgovini in zahtevajo, da je bil proizvod v eni od pogodbenic ustrezno obdelan ali predelan v skladu z veljavnimi pravili.

Dokazovanje porekla temelji na samopotrjevanju s strani gospodarskih subjektov. Dokazilo o poreklu se predloži v obliki izjave o poreklu kot ločenega dokumenta, ki ga izvozniki naložijo na portal, prek katerega lahko carinski organi države uvoznice preverijo njegovo pristnost.

Preverjanje porekla temelji na stikih pristojnih carinskih organov z uvoznikom in na upravnem sodelovanju med carinskimi organi EU in Indije, preden se lahko zavrne uporaba preferencialne carinske obravnave. Takšna ureditev naj bi poenostavila uveljavljanje carinskih ugodnosti, zlasti za mala in srednja podjetja. 

POGLAVJE 4 - CARINSKI POSTOPKI IN OLAJŠEVANJE TRGOVINE

Poglavje je namenjeno lažjemu, hitrejšemu in učinkovitejšemu pretoku blaga med EU in Indijo ob ohranjanju učinkovitega carinskega nadzora. Določa pravila o preglednosti carinskih postopkov, predhodnih odločitvah, poenostavljenih postopkih in hitrejšem sproščanju blaga.

Sporazum vzpostavlja tudi pravno podlago za poglobitev carinskega sodelovanja med pogodbenicama, kadar je to ustrezno. To vključuje sodelovanje na področju varnosti dobavnih verig in izmenjave carinskih podatkov za izboljšanje obvladovanja tveganj in carinskega nadzora na mejah. 

Namen določb je zmanjšati administrativne ovire za podjetja, hkrati pa zagotoviti, da uvoženo blago izpolnjuje veljavne zahteve države uvoznice.  

POGLAVJE 5 - SANITARNI IN FITOSANITARNI UKREPI

Poglavje ureja sanitarne in fitosanitarne ukrepe, povezane z varnostjo hrane ter zdravjem živali in rastlin, vključno s proizvodi ribištva in akvakulture. Njegov cilj je zagotoviti večjo preglednost in predvidljivost trgovine s temi proizvodi ter določiti jasnejše postopke in časovne okvire za obravnavo zahtevkov.

Določbe zajemajo postopke za določanje uvoznih pogojev in odobritev, izvajanje revizij, prilagajanje ukrepov regionalnim razmeram na področju zdravja živali in rastlin, uvrščanje obratov za proizvode živalskega izvora na sezname, izmenjavo informacij in certificiranje.

Sporazum ohranja stroga sanitarna in fitosanitarna pravila EU. Uvoz proizvodov iz Indije mora še naprej izpolnjevati vse veljavne zahteve EU, brez izjem. EU ohranja tudi pravico, da v primeru nezadostnih ustreznih znanstvenih dokazov začasno sprejme sanitarne ali fitosanitarne ukrepe na podlagi razpoložljivih relevantnih informacij. 

POGLAVJE 6 - TEHNIČNE OVIRE V TRGOVINI

Cilj tega poglavja Sporazuma je odpraviti tehnične ovire v blagovni menjavi med EU in Indijo. Sporazum zagotavlja boljšo regulativno preglednost in predvidljivost, s čimer se izboljšujejo možnosti deležnikov in organov, da zagotovijo povratne informacije o osnutkih tehničnih predpisov druge pogodbenice, in zagotavlja dovolj časa za prilagoditev pred začetkom njihove veljavnosti. Za nove tehnične predpise določa pomembne zahteve glede preglednosti: predvideno je 60-dnevno obdobje javnega posvetovanja ter najmanj šest mesecev med objavo tehničnega predpisa in njegovim začetkom veljavnosti.

Podpira tudi sprejetje in uporabo ustreznih mednarodno priznanih standardov s strani obeh pogodbenic kot podlago za njune tehnične predpise. Ustanovljena bo posebna delovna skupina za tehnične predpise in ugotavljanje skladnosti, ki bo med drugim zagotavljala platformo za razpravo o indijskih odredbah o nadzoru kakovosti. 

POGLAVJE 7 - TRGOVINSKA PRAVNA SREDSTVA  

Poglavje vzpostavlja okvir za uporabo instrumentov trgovinske zaščite, s katerimi lahko pogodbenici obravnavata nepoštene trgovinske prakse in nenadne povečane tokove uvoza.

Sporazum potrjuje možnost uporabe protidampinških ukrepov, izravnalnih ukrepov proti subvencioniranemu uvozu in globalnih zaščitnih ukrepov v skladu z ustreznimi pravili. Poleg tega vsebuje dvostranski zaščitni mehanizem, ki EU in Indiji omogoča uvedbo začasnih ukrepov, kadar znatno povečanje preferencialnega uvoza zaradi sporazuma povzroči ali grozi, da bo povzročilo resno škodo domači industriji.

Namen poglavja je vzpostaviti ravnotežje med odpiranjem trgov in možnostjo zaščite domače industrije pred škodljivimi učinki trgovinskih tokov. 

POGLAVJE 8 - TRGOVINA S STORITVAMI

Poglavje 8 Sporazuma bo razširilo priložnosti za ponudnike storitev iz EU in Indije ter zagotovilo bolj predvidljivo trgovinsko okolje. Zlasti bo zagotovilo, da ponudniki storitev iz EU v sektorjih, navedenih v sporazumu, ne bodo diskriminirani v primerjavi z indijskimi ponudniki storitev. Predvideva jasne, poštene in pravočasne postopke za izdajanje dovoljenj ali druge postopke, povezane s trgom. Vsebuje posebna pravila v pomembnih sektorjih, kot so finančne storitve ali telekomunikacije, ter vključuje obveznosti glede dostopa do trga za pomorski promet in z njim povezane storitve.

Sporazum sicer spodbuja trgovinske tokove med EU in Indijo, vendar izrecno varuje pravico vsake pogodbenice do zakonskega urejanja za doseganje legitimnih ciljev politike. 

Zaveze Indije glede liberalizacije trgovine s storitvami presegajo zaveze, ki so jih sprejeli v sporazumih z drugimi trgovinskimi partnerji.

POGLAVJE 9 - DIGITALNA TRGOVINA

Poglavje 9 Sporazuma spodbuja predvidljivo, varno in pravično digitalno trgovinsko okolje. Določa zavezujoča pravila, ki krepijo zaupanje potrošnikov, zagotavljajo pravno varnost za podjetja ter podpirajo inovacije. Priznava tudi zasebnost in varstvo osebnih podatkov kot temeljni pravici, hkrati pa ohranja pravico vsake pogodbenice, da določi svojo raven varstva.

POGLAVJE 10 - INTELEKTUALNA LASTNINA

EU in Indija sta se v poglavju 10 dogovorili o učinkovitem varstvu in uveljavljanju pravic intelektualne lastnine. Poglavje temelji na obstoječih mednarodnih konvencijah o intelektualni lastnini in vključuje zlasti okrepljene zaveze glede uveljavljanja pravic intelektualne lastnine.

POGLAVJE 11 - PROTIKONKURENČNO RAVNANJE, NADZOR NAD ZDRUŽITVAMI IN SUBVENCIJE

Poglavje 11 Sporazuma zagotavlja, da se v obeh jurisdikcijah ohranja učinkovito konkurenčno pravo, ki ga izvajajo operativno neodvisni organi, ki morajo delovati pregledno in nediskriminatorno ter spoštovati pravico do obrambe. Sporazum predvideva tudi sodelovanje med organi. Vsebuje pravila o subvencijah, zlasti mehanizme za preglednost in posvetovanje.

POGLAVJE 12 - MALA IN SREDNJA PODJETJA

Sporazum vsebuje posebno poglavje o malih in srednjih podjetjih ter dodatne določbe v drugih poglavjih, ki naj bi malim podjetjem olajšale izkoriščanje trgovinskih priložnosti.

Pogodbenici morata objavljati informacije o pogojih za dostop do trga druge pogodbenice in o poslovanju na tem trgu. Te informacije morajo biti na voljo na eni javno dostopni digitalni platformi.

Poleg tega bosta pogodbenici vzpostavili kontaktne točke za mala in srednja podjetja. Te bodo sodelovale pri opredeljevanju načinov, kako lahko podjetja izkoristijo priložnosti, ki jih prinaša sporazum ter jim pomagale dostopati do aktualnih informacij o poslovanju in ustanavljanju podjetij na drugem trgu.

Znižanje carin, odpravljanje regulativnih ovir in večja preglednost naj bi podjetjem omogočili zmanjšanje stroškov, poenostavitev postopkov in večjo predvidljivost poslovnega okolja. Ti učinki so posebej pomembni za mala in srednja podjetja, ki imajo praviloma manj virov za obravnavo zahtevnih čezmejnih postopkov. 

POGLAVJE 13 - PREGLEDNOST

Poglavje določa obveznosti pogodbenic glede preglednosti predpisov in drugih splošno veljavnih ukrepov, povezanih s trgovino. Namen je zagotoviti predvidljivo regulativno okolje, olajšati dostop do informacij in izboljšati pravno varnost gospodarskih subjektov.

Pogodbenici se zavezujeta, da bosta ukrepe splošne uporabe, ki so pomembni za sporazum, objavljali prek uradnih kanalov in jim priložili pojasnila. Določbe urejajo tudi način upravljanja in pregleda takih ukrepov ter možnost njihovega izpodbijanja v ustreznih postopkih.

Postopki morajo biti ustrezni in nediskriminatorni. S tem poglavje krepi preglednost delovanja upravnih organov in prispeva k zmanjšanju negotovosti pri čezmejnem poslovanju, zlasti za mala in srednja podjetja.  

POGLAVJE 14 - DOBRE REGULATIVNE PRAKSE

Poglavje vzpostavlja okvir dobrih regulativnih praks pri pripravi in izvajanju predpisov za blago in storitve. Cilj je podpirati učinkovite, uspešne in kakovostne predpise ter omogočiti zainteresiranim stranem, da se z načrtovanimi regulativnimi spremembami seznanijo dovolj zgodaj.

Pogodbenici se zavezujeta, da bosta javnosti omogočali sodelovanje v regulativnem procesu v zgodnji fazi. Možnost sodelovanja mora biti na voljo širokemu krogu zainteresiranih oseb in ne sme diskriminirati tujih deležnikov. Zainteresiranim stranem je treba zagotoviti dovolj informacij, da lahko ocenijo, ali in kako bi načrtovani predpisi lahko vplivali na njihove interese.

Poglavje vsebuje tudi določbe o presojah učinkov predpisov. Pogodbenici se zavezujeta, da bosta v skladu s svojimi pravili in postopki preučili potrebo po sprejetju regulativnih ukrepov, možne alternative in morebitne učinke načrtovanih predpisov.

POGLAVJE 15 - TRAJNOSTNI PREHRANSKI SISTEMI

Poglavje vzpostavlja okvir za sodelovanje med EU in Indijo pri krepitvi politik in oblikovanju programov, ki prispevajo k razvoju trajnostnih, vključujočih, zdravih in odpornih prehranskih sistemov.

Pogodbenici bosta sodelovali pri prehodu na trajnostne prehranske sisteme. Poglavje tako določa podlago za sodelovanje pri vprašanjih, povezanih s prehransko trajnostjo, zdravjem, vključevanjem in odpornostjo prehranskih sistemov. 

POGLAVJE 16 - TRGOVINA IN TRAJNOSTNI RAZVOJ

Poglavje zagotavlja celovit okvir za trgovino ter trajnostno rast in razvoj s pravno zavezujočimi zavezami in mehanizmom za reševanje sporov. Sporazum vključuje podrobne določbe o delovnih standardih in sporazumih ter o vprašanjih enakosti spolov. Vzpostavlja platformo za dialog in sodelovanje pri okoljskih in podnebnih vprašanjih, povezanih s trgovino. Vključuje posebne določbe o varstvu okolja, in sicer določa zaveze v zvezi s podnebnimi spremembami, ohranjanjem gozdov, biotsko raznovrstnostjo, vključno z zaščitenimi vrstami, ter trajnostnim upravljanjem morskih virov, tudi v zvezi z nezakonitim, neprijavljenim in nereguliranim ribolovom.

POGLAVJE 17 - REŠEVANJE SPOROV

Poglavje vzpostavlja izpopolnjen mehanizem za reševanje sporov med pogodbenicama v zvezi z izvajanjem sporazuma.

POGLAVJE 18 - INSTITUCIONALNE DOLOČBE

Poglavje vzpostavlja institucionalno strukturo za izvajanje sporazuma. Njena osrednja organa sta skupni odbor in specializirani odbori, ki spremljajo izvajanje sporazuma, obravnavajo vprašanja iz njegove uporabe ter omogočajo sodelovanje med pristojnimi organi EU in Indije.

Poglavje ureja tudi naloge teh organov in njihovo odločanje. Poleg medvladnega sodelovanja vključuje določbe o sodelovanju zainteresiranih strani in domačih posvetovalnih mehanizmih, ki organizacijam civilne družbe omogočajo sodelovanje pri izvajanju sporazuma.

Posebnost institucionalne ureditve je mehanizem za hiter odziv, ki omogoča hitro obravnavo vprašanj, ki bi lahko ovirala dvostransko trgovino. Če je potrebno, se vprašanje lahko obravnava tudi na najvišji ravni, da bi pogodbenici dosegli vzajemno sprejemljivo rešitev. 

III.TRGOVINSKA MENJAVA REPUBLIKE SLOVENIJE Z INDIJO (vir: Statistični urad Republike Slovenije, Banka Slovenije in Eurostat)

1. Trgovina z blagom

Glede na blagovno menjavo se Indija v letu 2025 uvršča na 7. mesto trgovinskih partnerjev Republike Slovenije (3. mesto med tretjimi državami, za Švico in Kitajsko) in je druga najpomembnejša zunanjetrgovinska partnerica Slovenije v Aziji. 

Uvoz iz Indije v Republiko Slovenijo je leta 2025 znašal 5.554 mio EUR. To predstavlja izrazit dvig v primerjavi s preteklimi leti, saj je vrednost uvoza leta 2023 znašala 1.613 mio EUR. Pri uvozu prevladujejo industrijski proizvodi (99,7 %).  

Izvoz iz Republike Slovenije v Indijo je leta 2025 znašal 134 mio EUR. To predstavlja padec v primerjavi s preteklimi leti, saj je vrednost izvoza leta 2023 znašala 159 mio EUR. Pri izvozu prevladujejo industrijski proizvodi (99,5 %), med katerimi so najpomembnejše nukleinske kisline (27,3 %), antibiotiki (3,6 %), papir in karton (2,9 %), izdelki iz niklja (2,9 %), palice iz legiranih jekel (2,5 %) ter optični instrumenti (2,4 %).

2. Trgovina s storitvami

Statistični podatki Banke Slovenije kažejo, da je skupna storitvena menjava med Republiko Slovenijo in Indijo leta 2025 znašala 48 mio EUR. To predstavlja padec v primerjavi s preteklimi leti, saj je skupna storitvena menjava leta 2022 znašala 55 mio EUR.

Vrednost uvoza storitev iz Indije v Republiko Slovenijo je leta 2025 znašala 22 mio EUR. To predstavlja rahel dvig v primerjavi s preteklimi leti, saj je vrednost uvoza leta 2022 znašala 20 mio EUR.

Vrednost izvoza storitev iz Republike Slovenije v Indijo je leta 2025 znašala 26 mio EUR. To predstavlja padec v primerjavi s preteklimi leti, saj je vrednost izvoza leta 2022 znašala 35 mio EUR.

3. Neposredne tuje naložbe

Statistični podatki Eurostat kažejo, da je skupno stanje neposrednih tujih naložb med Republiko Slovenijo in Indijo leta 2024 znašalo 7,8 mio EUR, od tega 5 mio EUR slovenskih naložb v Indiji in 2,8 mio EUR indijskih naložb v Sloveniji.

Leta 2024 je stanje neposrednih tujih naložb Indije v Republiki Sloveniji (vhodne naložbe) znašalo 2,8 mio EUR.

Leta 2024 je stanje neposrednih tujih naložb Republike Slovenije v Indiji (izhodne naložbe) znašalo 5 mio EUR. 

IV. TRGOVINSKA MENJAVA EU Z INDIJO (vir: Eurostat)

1. Trgovina z blagom

Indija se v letu 2025 uvršča na 9. mesto trgovinskih partnerjev EU. Statistični podatki Eurostat kažejo, da je skupna blagovna menjava leta 2025 znašala 118,3 mrd EUR. To predstavlja rahel padec v primerjavi z letom 2024, ko je skupna blagovna menjava znašala 120,1 mrd EUR.

Uvoz iz Indije v EU je leta 2025 znašal 69,4 mrd EUR. To predstavlja dvig v primerjavi s preteklimi leti, saj je vrednost uvoza leta 2023 znašala 65,4 mrd EUR. Pri uvozu prevladujejo industrijski proizvodi (94 %), med katerimi so najpomembnejše kemikalije (24 %), stroji (23 %), kovine (10 %), minerali (6 %) in tekstil (4 %).

Izvoz iz EU v Indijo je leta 2025 znašal 48,9 mrd EUR. To predstavlja rahel dvig v primerjavi s preteklimi leti, saj je vrednost izvoza leta 2023 znašala 48,4 mrd EUR. Pri izvozu prevladujejo industrijski proizvodi (97 %), med katerimi so najpomembnejši stroji (16 %), letala in vesoljska plovila (6 %), optični, medicinski in kirurški instrumenti (3 %) ter plastični proizvodi (2 %).

2. Trgovina s storitvami

Statistični podatki Eurostat kažejo, da je skupna storitvena menjava med EU in Indijo leta 2025 znašala 67 mrd EUR. To predstavlja dvig v primerjavi s preteklimi leti, saj je skupna storitvena menjava leta 2022 znašala 57,6 mrd EUR.

Vrednost uvoza storitev iz Indije v EU je leta 2025 znašala 37,8 mrd EUR. To predstavlja dvig v primerjavi s preteklimi leti, saj je vrednost uvoza leta 2022 znašala 30,8 mrd EUR. Prevladujejo predvsem ostale poslovne storitve (47,2 %) ter telekomunikacijske in računalniške storitve (25,1 %).

Vrednost izvoza storitev iz EU v Indijo je leta 2025 znašala 29,2 mrd EUR. To predstavlja dvig v primerjavi s preteklimi leti, saj je vrednost izvoza leta 2022 znašala 26,8 mrd EUR. Prevladujejo predvsem telekomunikacijske in računalniške storitve (38,9 %), transportne storitve (21,2 %) ter ostale poslovne storitve (20,5 %).

3. Neposredne tuje naložbe

Statistični podatki Eurostat kažejo, da je skupno stanje neposrednih tujih naložb med EU in Indijo leta 2024 znašalo 146,5 mrd EUR. To predstavlja dvig v primerjavi s preteklimi leti, saj je skupno stanje neposrednih tujih naložb leta 2022 znašalo 129,6 mrd EUR.

Leta 2024 je stanje neposrednih tujih naložb Indije v EU (vhodne naložbe) znašalo 13,7 mrd EUR. To predstavlja dvig v primerjavi s preteklimi leti, saj je njihova vrednost leta 2022 znašala 9,9 mrd EUR.

Leta 2024 je stanje neposrednih tujih naložb EU v Indiji (izhodne naložbe) znašalo 132,8 mrd EUR. To predstavlja dvig v primerjavi s preteklimi leti, saj je njihova vrednost leta 2022 znašala 119,7 mrd EUR.

V. OBRAVNAVA SPORAZUMA V SVETU IN STALIŠČE REPUBLIKE SLOVENIJE 

Pred in med pogajanji so bile države članice EU redno obveščene ter so sodelovale v ustnih in pisnih posvetovanjih o različnih vidikih pogajanj prek Odbora Sveta za trgovinsko politiko. Evropski parlament je bil prav tako redno obveščen in z njim so potekala posvetovanja prek njegovega Odbora za mednarodno trgovino (INTA) in Delegacije za odnose z Indijo. Besedila, ki so se postopoma oblikovala na podlagi pogajanj, so bila ves čas na voljo obema institucijama. 

Komisija je med samimi pogajanji organizacijam civilne družbe omogočila, da izrazijo svoje mnenje, postavljajo vprašanja in prispevajo k trdni, z dokazi podprti in pregledni družbeni razpravi, tudi z namenskimi dialogi s civilno družbo, sodelovanjem z deležniki v Indiji ter dvostranskimi srečanji in razgovori.

Poleg tega je Komisija med pogajanji in v skladu s svojo politiko preglednosti na svoji spletni strani objavljala in redno posodabljala poročila o krogih pogajanj, predloge besedil, sporočila za javnost, informativne preglede in informativno gradivo. 

V Svetu EU poteka obravnava predloga sklepa o podpisu in sklepa o sklenitvi zadevnega sporazuma. Matični odbor je Odbor za trgovinsko politiko. Besedilo sporazuma s prilogami je bilo posredovano Svetu EU zgolj v angleškem jeziku, ker je bil pravno-jezikovni pregled zaključen zaenkrat samo za to verzijo. Gre za nov pristop, s katerim naj bi se v EU pospešil notranji postopek obravnave samo za sporazume v izključni pristojnosti EU, ki niso predmet nacionalnih ratifikacij. Analiza je namreč pokazala, da je notranji postopek v EU tako dolgotrajen predvsem zaradi velikih zamud pri prevajanju in pravno-jezikovnem pregledu besedil sporazuma. Pravno-jezikovni pregled besedil sporazuma v drugih uradnih jezikih EU še poteka. Različice v vseh drugih uradnih jezikih EU bodo Svetu EU posredovane pred podpisom sporazuma. Glede na to smo predlog stališča Republike Slovenije do sklepa o podpisu pripravili na podlagi angleške jezikovne verzije.

Podpis sporazuma je predviden sredi decembra 2026. Začetek veljavnosti sporazuma zaenkrat še ni določen, vendar bi lahko začel veljati v letu 2027 (najverjetneje v prvi polovici).
OCENA VPLIVOV IN POSLEDIC PREDLOGA ZADEVE EU: 
Vpliv na pravni red

Ni vpliva na pravni red.

Posledice za proračun

Po oceni Evropske komisije predlog ne povzroča dodatnih stroškov (odhodkov) v proračunu EU. Sporazum bo imel finančne posledice za proračun EU na strani prihodkov. Ocenjuje se, da bi lahko nepobrane dajatve po začetku polnega izvajanja Sporazuma dosegle znesek v višini med 3,3 in 3,6 milijarde EUR na leto. Ocena temelji na povprečnem uvozu, predvidenem za leto 2030 ob odsotnosti sporazuma o prosti trgovini.

Mogoče je pričakovati posredne pozitivne učinke v smislu povečanih virov v zvezi z davkom na dodano vrednost in bruto nacionalnim dohodkom.
Vpliv na gospodarstvo

Evropska komisija je že vzporedno s pogajanji naročila oceno učinka Sporazuma med EU in Indijo na trajnostni razvoj (Sustainability Impact Assesment – SIA). V oceni učinka na trajnostni razvoj, ki je bila zaključena decembra 2023, je bilo preučeno, kako bi lahko trgovinske in s trgovino povezane določbe Sporazuma, o katerih potekajo pogajanja, vplivale na gospodarska, socialna in okoljska  vprašanja ter vprašanja človekovih pravic v EU in Indiji. Preučeni so bili tudi morebitni učinki sporazuma o prosti trgovini na najbolj oddaljene regije EU, najmanj razvite države ter mala in srednja podjetja. 

Na splošno je bilo v oceni učinka ugotovljeno, da naj bi imel sporazum med EU in Indijo pozitivne učinke na obe pogodbenici in njuni družbi, in sicer na vse ključne gospodarske kazalnike (BDP, blaginjo ter svetovno in dvostransko trgovino), pri čemer je njihov obseg zaradi različne velikosti obeh gospodarstev sorazmerno večji v Indiji kot v EU. V skladu z ekonomskimi modeli naj bi se blaginja EU povečala za 23,7 do 41 milijard EUR, BDP EU pa za 25,5 do 47,9 milijarde EUR. Pokazali so, da večja kot je stopnja liberalizacije trgovine, dosežene s sporazumom, večje so gospodarske koristi, ki se pričakujejo za obe strani, kar upravičuje prizadevanja v pogajanjih za visoko stopnjo liberalizacije. 

Komisija je 23. novembra 2023 izdala dokument o stališču glede ocene učinka na trajnostni razvoj, ki temelji na osnutku poročila o oceni učinka na trajnostni razvoj. Sklenjeno je bilo, da ocena učinka na trajnostni razvoj podpira argument za začetek pogajanj o ambicioznem sporazumu o trgovini ter zagotavlja vpogled v posamezne sektorje ali akterje, ki bi lahko občutili negativne učinke in ki bi jim bilo treba nameniti posebno pozornost.

Po zaključku pogajanj in z namenom preučitve gospodarskih učinkov Sporazuma o prosti trgovini med Evropsko unijo in Republiko Indijo (v nadaljnjem besedilu: Sporazum) je Evropska komisija oziroma njen Generalni direktorat za trgovino in ekonomsko varnost pripravil še ekonomsko analizo izpogajanega sporazuma. Analiza temelji na modeliranju gospodarskih učinkov dejansko izpogajanih določb sporazuma, pri čemer upošteva predvsem odpravo oziroma znižanje carin ter zmanjšanje netarifnih ovir pri trgovini z blagom in storitvami. Namen analize je oceniti pričakovane učinke sporazuma na gospodarsko rast, trgovinsko menjavo in posamezne gospodarske sektorje EU in Indije.

Rezultati ekonomske analize Evropske komisije kažejo, da naj bi imel Sporazum pozitivne gospodarske učinke na obe pogodbenici. Sporazum naj bi pomembno prispeval tudi k povečanju dvostranske trgovine. Izvoz blaga in storitev iz EU v Indijo naj bi se povečal za približno 54 % oziroma 58 milijard EUR, uvoz iz Indije v EU pa za približno 17 % oziroma 24 milijard EUR. Največje povečanje izvoza EU se pričakuje v sektorjih strojev in naprav, stekla, keramike in rudarstva ter kemične industrije, medtem ko naj bi se na indijski strani povečal predvsem izvoz oblačil, kemičnih proizvodov in neželeznih kovin.

Evropska komisija poudarja, da modelske ocene ne zajemajo vseh potencialnih koristi sporazuma. Med učinki, ki jih ni mogoče v celoti kvantificirati, navaja izboljšano varstvo intelektualne lastnine, večjo pravno varnost in tesnejše povezovanje vrednostnih verig. Zato lahko predstavljene ocene gospodarskih učinkov pomenijo spodnjo mejo pričakovanih koristi, dejanski učinki sporazuma pa so lahko večji.

Sporazum je pomemben dosežek v okviru krepitve gospodarskih in trgovinskih odnosov med EU in Indijo. Indija je z več kot 1,4 milijarde prebivalcev najbolj naseljena država na svetu in eno najhitreje rastočih velikih gospodarstev. EU je največja trgovinska partnerica Indije, Indija pa je deveta največja trgovinska partnerica EU. Blagovna menjava med EU in Indijo je leta 2025 znašala približno 118 milijard EUR. Sporazum bo evropskim podjetjem omogočil ugodnejši dostop do indijskega trga, odpravil pomemben del trgovinskih ovir ter prispeval k poglobitvi gospodarskega sodelovanja med pogodbenicama.

Ključna prednost Sporazuma za podjetja iz EU je obsežna liberalizacija trgovine z blagom. Indija bo odpravila carine za 86 % tarifnih postavk, ki predstavljajo približno 93 % sedanje vrednosti trgovine, ob upoštevanju dodatnih delnih znižanj carin pa bo liberalizacija zajela 96,6 % vrednosti izvoza blaga iz EU v Indijo. EU bo odpravila carine za več kot 90 % tarifnih postavk, skupaj z delno liberalizacijo pa bo zajetih 99,3 % vrednosti uvoza iz Indije. Po podatkih Evropske komisije bodo evropski izvozniki zaradi odprave oziroma znižanja indijskih carin lahko prihranili do 4 milijarde EUR letno pri carinskih dajatvah.

Znižanje carin bo posebej pomembno za industrijske proizvode, ki predstavljajo večino izvoza EU v Indijo. Sporazum predvideva odpravo carin za skoraj vse stroje in električno opremo, za katere trenutno veljajo carine do 44 %, za skoraj vse kemične proizvode, za katere carine dosegajo do 22 %, ter za skoraj vse farmacevtske proizvode, za katere trenutno velja 11 odstotna carina. Pomembne koristi se pričakujejo tudi za proizvajalce letal in vesoljskih plovil, optične, medicinske in kirurške opreme, plastike ter železa in jekla. Na področju avtomobilske industrije se bodo indijske carine za osebna vozila, ki trenutno dosegajo 110 %, znižale na 10 % v okviru carinske kvote 250.000 vozil. Odprava oziroma znižanje carin bo potekalo postopoma, z različnimi prehodnimi obdobji glede na posamezne skupine proizvodov.

Poleg odprave carin Sporazum vključuje določbe za zmanjševanje netarifnih ovir in olajševanje trgovine. Predvideva poenostavitev carinskih postopkov, večjo preglednost, možnost pridobivanja predhodnih odločb ter hitrejšo sprostitev blaga. Na področju tehničnih ovir v trgovini spodbuja uporabo mednarodnih standardov, izmenjavo informacij in sodelovanje med pristojnimi organi. Sporazum vključuje tudi določbe glede tehničnih predpisov in postopkov ugotavljanja skladnosti ter predvideva ustanovitev posebne delovne skupine za ugotavljanje skladnosti, ki bo obravnavala tudi vprašanja, povezana z indijskim sistemom obveznih zahtev glede kakovosti proizvodov (Quality Control Orders).

Sporazum bo izboljšal tudi dostop evropskih ponudnikov storitev do indijskega trga. Indija je sprejela zaveze glede liberalizacije storitev, ki presegajo njene obstoječe zaveze v okviru Svetovne trgovinske organizacije in drugih trgovinskih sporazumov. Pomembne koristi se pričakujejo zlasti na področju finančnih in zavarovalniških storitev ter pomorskega prometa. Sporazum prvič vključuje tudi indijske zaveze glede storitev poglabljanja morskega dna in polaganja podmorskih kablov. Poleg tega vsebuje določbe o večji preglednosti regulativnih zahtev ter o začasnem gibanju poslovnih oseb.

Posebno poglavje, namenjeno malim in srednjim podjetjem (v nadaljnjem besedilu: MSP), se nanaša predvsem na izboljšanje dostopa do informacij in sodelovanje med pogodbenicama pri vprašanjih, povezanih z MSP. Sporazum predvideva objavo informacij o pogojih poslovanja na trgih EU in Indije na javno dostopnih digitalnih platformah ter vzpostavitev kontaktnih točk, ki bodo sodelovale pri prepoznavanju možnosti za boljše izkoriščanje priložnosti, ki jih prinaša sporazum.

Sporazum podpira tudi digitalno trgovino in vključuje pravila, ki prispevajo k večji predvidljivosti in pravni varnosti digitalnega poslovanja. Med drugim vsebuje določbe o brezpapirnem trgovanju, elektronskih pogodbah, elektronskem izdajanju računov, elektronski avtentikaciji in elektronskih podpisih. Vključuje tudi določbe o varstvu izvorne kode računalniških programov, varstvu potrošnikov pri elektronskem poslovanju ter zaščiti pred nezaželenimi neposrednimi tržnimi sporočili.

Pomemben element Sporazuma je okrepljeno varstvo pravic intelektualne lastnine. Sporazum vključuje določbe o varstvu avtorskih pravic, blagovnih znamk, modelov, poslovnih skrivnosti ter predvideva učinkovitejše uveljavljanje teh pravic, tudi na mejah. Vključuje tudi pravna sredstva in postopke za ukrepanje v primeru kršitev pravic intelektualne lastnine.

Na področju kmetijstva naj bi Sporazum prispeval k izboljšanju dostopa evropskih agroživilskih proizvodov do indijskega trga. Indijske carine za agroživilske proizvode trenutno v povprečju presegajo 36 %, za posamezne proizvode pa dosegajo tudi do 150 %. Sporazum predvideva odpravo oziroma znatno znižanje carin za številne proizvode, med drugim vino, žgane pijače, oljčno olje in predelane prehrambne proizvode. Carine za vino, ki trenutno dosegajo 150 %, se bodo znižale na 20 % oziroma 30 %, odvisno od cenovne kategorije, carine za oljčno olje, ki trenutno znašajo 40 %, pa bodo odpravljene. Odpravljene bodo tudi carine za številne predelane prehrambne proizvode, vključno s kruhom in slaščičarskimi izdelki.

Ob tem Sporazum ohranja zaščito občutljivih kmetijskih sektorjev EU. Iz liberalizacije so izvzeti nekateri posebej občutljivi proizvodi, med drugim goveje in perutninsko meso, riž in sladkor. Za določene druge kmetijske proizvode so predvidene omejene carinske kvote. Sporazum vključuje tudi določbe o sanitarnih in fitosanitarnih ukrepih, katerih namen je zagotoviti preglednejše in predvidljivejše postopke pri trgovini s kmetijskimi proizvodi. Pri tem se standardi EU na področju varnosti hrane ter varovanja zdravja ljudi, živali in rastlin ne spreminjajo. Vsi proizvodi, uvoženi iz Indije, bodo morali še naprej izpolnjevati veljavne zahteve EU.

Sporazum vsebuje tudi celovito poglavje o trgovini in trajnostnem razvoju, ki vključuje zaveze na področju varstva okolja, podnebnih sprememb, pravic delavcev in enakosti spolov. Predvideva sodelovanje pri izvajanju mednarodnih okoljskih sporazumov, spodbujanju obnovljivih virov energije, krožnega gospodarstva in trajnostnega upravljanja naravnih virov. Prav tako vključuje zaveze glede spoštovanja temeljnih načel Mednarodne organizacije dela ter vzpostavlja mehanizme za dialog in spremljanje izvajanja dogovorjenih obveznosti.

Preliminarne ugotovitve »Analize učinkov Sporazuma o prosti trgovini med EU in Indijo na slovensko gospodarstvo«, ki je še v postopku končne izdelave, kažejo, da znižanje indijskih carin izboljšuje cenovne pogoje za slovenski izvoz. Najbolj utemeljene kvalitativne izvozne priložnosti se kažejo pri tehnološko zahtevnih strojih, elektronskih in optičnih izdelkih, električni opremi ter specializiranih kovinskih proizvodih. Preliminarni rezultati analize tudi nakazujejo pozitiven izvozni proizvodni učinek in pozitiven učinek na dodano vrednost. Uresničitev teh učinkov pa bo odvisna od konkretnega proizvoda, kupca, pravil o poreklu, regulatornih zahtev in sposobnosti podjetij za izvedbo dobav. 
Vpliv na javno upravo

Ni neposrednega vpliva na javno upravo.
Vpliv na okolje

Sporazum o prosti trgovini med EU in Indijo vsebuje posebno poglavje o trgovini in trajnostnem razvoju, ki določa zaveze na področju varstva okolja in podnebnih sprememb ter vzpostavlja okvir za dialog in sodelovanje med pogodbenicama pri okoljskih vprašanjih, povezanih s trgovino. Sporazum med drugim obravnava ohranjanje biotske raznovrstnosti, varstvo gozdov in trajnostno upravljanje naravnih virov.

Morebitni okoljski učinki sporazuma so bili obravnavani tudi v okviru ocene učinka na trajnostni razvoj, pripravljene za potrebe pogajanj med EU in Indijo.

